Fellesorganisasjonen

Fellesorganisasjonen (FO) er fagforeningen for sosialarbeidere. Forbundet organiserer barnevernspedagoger, sosionomer, vernepleiere og velferdsvitere. I mai 2022 passerte FO 33 000 medlemmer. Studenter innen disse yrkesgruppene er også medlemmer av FO. Over 80 prosent av medlemmene er kvinner.

FO ble stiftet i 1992, etter en sammenslåing av Norsk Barnevernpedagogforbund, Norsk Sosionomforbund og Norsk Vernepleierforbund. I 2013 utga Universitetsforlaget boka "I velferdsstatens frontlinje" av Jan Messel. Messel skriver om FOs historie og beskriver forbundet som "en helt unik fagforening. Den befinner seg i krysningspunktet mellom sosialpolitikken, det yrkesfaglige og den mer vanlige fagforeningsvirksomheten."

Mimmi Kvisvik ble gjenvalgt som forbundsleder under landsmøtet i november 2019.

FO er tilsluttet Landsorganisasjonen i Norge.

Formål  
FOs formål er å være den ledende arbeidstakerorganisasjonen for barnevernspedagoger, sosionomer, vernepleiere og velferdsvitere. FO skal fremme medlemmenes lønns- og arbeidsvilkår og være ledende på helse- og sosialpolitikk, yrkesetikk og profesjonsfag (ifølge FOs vedtekter). 

FO jobber med tariffpolitikk, profesjonspolitikk, helse- og sosialpolitikk, kvinnepolitikk, og internasjonalt arbeid (ifølge FOs prinsipprogram).

Beslutningsorganer 
Landsmøtet er FOs høyeste organ og avholdes hvert fjerde år. Landsmøtet velger blant annet Landsstyre og Arbeidsutvalg. Arbeidsutvalget er forbundets daglige politiske ledelse.

Landsmøtet 
avholdes hvert fjerde år og består av 195 delegater. Delegatene er fordelt slik:

 156 delegater fra FOs fylkesavdelinger.
 12 studentdelegater.
 1 delegat fra velferdsviterne.
 Landsstyrets medlemmer.

I 2015 ble Kongressen omdøpt til Landsmøtet.

Landsstyret 
Landsstyret består av:

 Arbeidsutvalget.
 Lederne for FOs fylkesavdelinger.
 Landsmøtevalgte representanter fra avdelingene.
 En representant for velferdsviterne.
 Ansattes representant.
 To representanter fra FO-Studentene.

Arbeidsutvalget 
består av forbundsleder, nestleder og tre ledere av hvert sitt profesjonsråd. Alle velges av landsmøtet.

Profesjonsrådene 
er tilknyttet FOs seksjoner; barnevernspedagogseksjonen, sosionomseksjonen og vernepleierseksjonen. Profesjonsrådene velges av landsstyret og består av inntil 8 medlemmer. Det er en representant fra FO-Studentene i hvert av utvalgene.

Fylkesavdelinger 
FO har en avdeling i hvert fylke, med frikjøpt fylkesleder og minst to heltids lønnede fylkessekretærer. Fylkesavdelingen følger opp alle medlemmene som har sin arbeidsplass i fylket, samt studentene på lærestedene i fylket.

Fylkesavdelingens høyeste organ er årsmøtet. Dette avholdes annet hvert år og velger fylkesavdelingens leder, nestleder(e), fylkessekretærer og øvrige styremedlemmer.

Mellom årsmøtene avholder fylkesavdelingene representantskapsmøter. Her samles valgte representanter fra klubbene på de enkelte arbeidsstedene i fylket, representanter for studentene samt fylkesavdelingens styre.

Medlemssammensetning 
Av FO sine 33 000 medlemmer er nesten 80 prosent av FOs medlemmer yrkesaktive. Knappe 10 prosent er studenter. De siste 10 prosentene er pensjonister, stønadsmottakere og andre som ikke er i jobb.

Fellesorganisasjonen (FO) organiserer på tvers av tariffområder og sektorer. De yrkesaktive medlemmene er fordelt mellom sektorene slik:

 Nesten 70 prosent i kommunesektoren, innenfor barnevern, nav og helse- og omsorgstjenester.
 Ca. 10 prosent jobber i sykehusene, i hovedsak innenfor psykisk helse, rusbehandling og habilitering.
 10 prosent er statsansatte, med det statlige delen av barnevernet som den største gruppen.
 10 prosent jobber i privat sektor i ideelle organisasjoner og kommersielle selskap.

Forbundsledere i FO 
 Mimmi Kvisvik 2012–
 Rigmor Hogstad 2010–2012
 Randi Reese 2002–2010
 Oddrun Remvik 1992–2002

Referanser

Eksterne lenker 
 

Norske fagforbund
Etableringer i 1992
Landsorganisasjonen i Norge